**Jiří Tlustý** (s. 16. maaliskuuta 1988 Slaný, Tšekkoslovakia) on tšekkiläinen jääkiekkoilija, joka pelasi syyskaudella 2016–2017 SM-liigajoukkue Oulun Kärpissä. Hän on pelipaikaltaan vasen laitahyökkääjä. Tlustý on pelannut urallaan aiemmin NHL:ssä yhteensä 446 runkosarja- ja neljä playoff-ottelua tehopistein 89+88=177 ja keräten 126 jäähyminuuttia. Eliteprospects.com -sivuston Matias Strozyk luonnehtii häntä monipuoliseksi hyökkääjäksi, joka osaa pelata kaikissa hyökkääjän rooleissa. Strozyk mainitsee Tlustýn vahvuuksiksi hyökkäyspään pelaamisen, työteliäisyyden ja luistelun. Hänellä on kuitenkin parannettavaa oman pään pelaamisessa ja sijoittumisessa. Tlustýa verrattiin juniorina pelityyliltään Ryan Smythiin.

Ura
---

### Seuraura

#### Uran alku kotimaassa ja NHL-varaus

Tlustý on HC Kladnon kasvatti. Hän voitti kauden 2002–2003 päätteeksi Tšekin B-nuorten sarjan mestaruuden ja seuraava kausi 2003–2004 päättyi A-nuorten sarja Extraliga juniorůn mestaruuteen. OHL-joukkue Sault Ste. Marie Greyhounds varasi Tlustýn 31. pelaajana CHL:n varaustilaisuudessa 2005, mutta hän päätti jäädä kaudeksi 2005–2006 kuitenkin kotimaahansa. Tlustý debytoi Kladnon Extraliga-joukkueessa, jossa hän pelasi tulokaskautensa tehden 44 runkosarjaottelussa tehot 7+3=10. Tlustý vahvisti myös seuran A-nuoria ja hän jakoi koko Extraliga juniorůn pudotuspelien pistepörssin voiton HC Třinecin Lukáš Petrekin kanssa tehoilla 7+6=13. Tlustý voitti kauden päätteeksi mestaruuden.

Toronto Maple Leafs varasi Tlustýn ensimmäisellä kierroksella 13. pelaajana NHL:n varaustilaisuudessa 2006. Hän teki seuran kanssa jo samana kesänä heinäkuussa kolmivuotisen jatkosopimuksen. Tlustý aloitti kauden 2006–2007 AHL-joukkue Toronto Marliesissa, jossa hän teki kuudessa ottelussa tehot 3+1=4, mutta Tlustý lähetettiin tämän jälkeen kuitenkin hänet aiemmin varanneen OHL-joukkue Sault Ste. Marie Greyhoundsin vahvuuteen. Tlustý oli pudotuspeleissä joukkueen paras maalintekijä Josh Godfreyn kanssa yhdeksällä osumallaan.

#### NHL-debyytti Toronto Maple Leafsissa

Myös kauden 2007–2008 Tlustý aloitti Marliesissa. Viiden siellä pelatun ottelun jälkeen hän teki NHL-debyyttinsä Maple Leafsissa 25. lokakuuta 2007 vieraissa Pittsburgh Penguinsia vastaan. Tlustý sai ottelussa jääaikaa 11.14 minuuttia. Hän avasi ottelussa myös maalitilinsä NHL:ssä heti kahdella osumalla. Tlustýn NHL-uransa avausmaali syntyi hänen ensimmäisessä vaihdossaan, kun Tlustý ohjasi Alexander Steenin laukauksen maalin edestä. Hänen toinen NHL-maalinsa syntyi vain 35 sekuntia myöhemmin. Tlustýn tulokaskausi liigassa toi kaikkiaan 58 runkosarjaottelussa tehot 10+6=16. Hän pelasi AHL:n runkosarjassa 14 ottelua ja palasi joukkueen vahvuuteen liigan pudotuspeleihin. Tlustý valittiin 13. huhtikuuta 2008 AHL:n viikon pelaajaksi.

Kaudella 2008–2009 Tlustý pelasi 14 NHL-ottelua ja suurin osa hänen kaudestaan eteni farmijoukkue Marliesissa, jonka toiseksi paras pistemies Tlustý oli Tim Stapletonin jälkeen tehoilla 25+41=66. 18. helmikuuta 2009 hän onnistui tekemään peräti viisi maalia Syracuse Crunchia vastaan, mikä on Marliesin seurahistorian kaikkien aikojen yhden ottelun maaliennätys. Koko AHL:ssä viisi maalia yhdessä ottelussa onnistui edellisen kerran tekemään Jarkko Immonen vuonna 2006. Tlustý valittiin AHL:n helmikuun 2009 kuukauden pelaajaksi.

#### Kauppaaminen Carolina Hurricanesiin ja läpimurto NHL:ssä

Atlant varasi Tlustýn 43. pelaajana KHL:n varaustilaisuudessa 2009. Kaudella 2009–2010 hän pelasi Maple Leafsin organisaatiossa kaksi NHL- ja 19 AHL-ottelua, kunnes joulukuussa 2009 seura kauppasi Tlustýn Carolina Hurricanesiin vaihdossa Philippe Paradisiin. Hän pelasi loppukaudella 18 NHL-ottelua ja vietti runsaat puolet kevätkaudestaan Albany River Ratsin AHL-joukkueessa. Toukokuussa 2010 Tlustý teki Hurricanesin kanssa vuoden mittaisen, yksisuuntaisen ja 500 000 dollarin arvoisen jatkosopimuksen. Kaudella 2011–2012 hän teki joukkueessa 57 runkosarjaottelussa tehot 6+6=12 ja Tlustý pelasi viisi ottelua Hurricanesin uudessa farmijoukkueessa, Charlotte Checkersissa. Heinäkuussa 2011 hän teki seuran kanssa vuoden mittaisen ja 525 000 dollarin arvoisen jatkosopimuksen.

Kaudella 2011–2012 Tlustý otti uuden askeleen NHL-urallaan ja teki 79 runkosarjaottelussa tehot 17+19=36, joilla hän oli Hurricanesin neljänneksi paras pistemies. Tlustý teki huhtikuussa 2012 seuran kanssa kaksivuotisen ja 3,2 miljoonan dollarin arvoisen jatkosopimuksen. Syyskuussa 2012 hän palasi NHL:n työsulun ajaksi kasvattajaseuraansa HC Kladnoon. Tlustý muodosti työsulun ajan nimekkään ja tehokkaan ketjun kahden muun työsulkupelaajan, Jaromír Jágrin ja Tomáš Plekanecin kanssa. Tammikuussa 2013 alkaneesta, 48 otteluun lynnetystä NHL-kaudesta 2012–2013 huolimatta Tlustý onnistui tekemään pääasiassa Eric Staalin ja Aleksandr Sjominin ketjussa liigan yhden kauden piste-ennätyksensä tehoilla 23+15=38. Hän oli Hurricanesin paras maalintekijä ja kolmanneksi paras pistemies. Tlustý jakoi koko NHL:n maalipörssin viidennen sijan Chicago Blackhawksin Patrick Kanen ja Jonathan Toewsin kanssa. Hän voitti myös joukkueensa sisäisen tehotilaston lukemalla +15.

Tlustý teki kaudella 2013–2014 NHL:n runkosarjassa 68 ottelussa 30 tehopistettä. Heinäkuussa 2014 hän teki Hurricanesin kanssa vuoden mittaisen ja 2,95 miljoonan dollarin arvoisen jatkosopimuksen. NHL:n siirtotakarajalla, helmikuussa 2015 seura kauppasi Tlustýn Winnipeg Jetsiin vaihdossa kesän 2016 kolmannen kierroksen ja kesän 2015 viidennen kierroksen varausvuoroon.

#### Siirto Winnipeg Jetsiin ja rikkonainen kausi New Jersey Devilsissa

Syyskuussa 2015 Tlustý teki vapaana agenttina vuoden mittaisen ja yksisuuntaisen sopimuksen New Jersey Devilsin kanssa. Hän ehti pelata vain 30 runkosarjaottelua tehopistein 2+2=4, kunnes Tlustýn kausi päättyi tammikuussa 2016 tulleeseen rannevammaan. Syyskuussa 2016 hän kävi hakemassa pelipaikkaa Colorado Avalanchen harjoitusleirillä, mutta Tlustý ei kuitenkaan läpäissyt seuran kunto- ja terveystarkastusta ja hän jäi ilman jatkosopimusta.

#### Siirtyminen Kärppiin

Lokakuussa 2016 Tlustý siirtyi loppukauden 2016–2017 kattavalla ja joulukuun puoliväliin asti kestävän try-outin sisältäneellä sopimuksella SM-liigajoukkue Oulun Kärppiin. Hänen hankinnassaan seuraa avustivat mm. Tlustýn joukkuetoverina Carolina Hurricanesissa pelanneet kärppätaustaiset Jussi Jokinen ja Joni Pitkänen. Maalintekijäksi hankittu Tlustý osoittautui lopulta pettymykseksi ja hän teki 14 ottelussa vain tehot 1+4. Joulukuussa Tlustýn kerrottiin lähtevän Kärpistä omasta aloitteestaan, kun hän kertoi häntä pitkin syksyä vaivanneen rannevamman estäneen Tlustya pelaamasta omalla tasollaan. Hän myös ilmoitti harkitsevansa koko pelaajauransa lopettamista sekä vakuutustaistelun aloittamista Pohjois-Amerikassa.

### Maajoukkueura

Tlustý edusti Tšekkiä MM-kilpailuissa vuonna 2013. Yhteensä hän on pelannut 16 A-maaottelua tehopistein 2+4=6. Tlustý teki A-maajoukkuedebyyttinsä Euro Hockey Challengessa 18. huhtikuuta 2012 Prahassa Slovakiaa vastaan. Hänen ensimmäinen A-maajoukkuemaalinsa syntyi Tlustýn kolmannessa ottelussa 26. huhtikuuta 2012 KAJOTbet Hockey Gamesissa Brnossa Ruotsia vastaan.

Tlustý pelasi myös alle 20-vuotiaiden MM-kilpailuissa vuonna 2006. Vuoden 2007 turnaus häneltä jäi väliin nilkkavamman vuoksi. Tlustý pelasi myös alle 18-vuotiaiden MM-kilpailuissa vuosina 2005 ja 2006, joista jälkimmäinen turnaus päättyi pronssiin. Hän toimi turnauksessa Tšekin kapteenina. Tlustý oli joukkueensa paras maalintekijä ja jakoi sisäisen pistepörssin voiton David Květoňin kanssa tehoilla 4+3=7. Hänet valittiin turnauksen tähdistökentälliseen. Tlustý valittiin myös Ruotsia vastaan pelatun puolivälieräottelun päätteeksi Tšekin ottelun parhaaksi pelaajaksi. Hän teki Tšekin 0–3-voittoon päättyneen ottelun avausmaalin, joka jäi näin ollen joukkueen voittomaaliksi ja vei Tšekin mitalipeleihin.

Tlustý pelasi myös U-18 Junior World Cupissa vuonna 2005 voittaen hopeaa. Hän pelasi myös World U-17 Hockey Challengessa vuonna 2005, jolloin Tlustý oli Tšekin paras pistemies ja maalintekijä tehoilla 5+4=9. Yhteensä Tlustý on pelannut 20 nuorten ja 56 poikien maaottelua.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2003–2004 | HC Kladno | Tšekki U20 | 51 | 10 | 3 | 13 | 12 | 1 | 0 | 0 | 0 | 0 |
| 2004–2005 | HC Kladno | Tšekki U20 | 42 | 15 | 12 | 27 | 54 | 10 | 2 | 2 | 4 | 8 | U18 | 7 | 3 | 0 | 3 | 2 |
| 2005–2006 | HC Kladno | Tšekki U20 | 6 | 4 | 2 | 6 | 2 | 6 | 7 | 6 | 13 | 6 | U18 | 7 | 4 | 3 | 7 | 8 | Ykköstähdistö |
|  | HC Kladno | ČEL | 44 | 7 | 3 | 10 | 51 | – | – | – | – | – | JMM | 4 | 0 | 0 | 0 | 0 |
| 2006–2007 | Sault Ste. Marie Greyhounds | OHL | 37 | 13 | 21 | 34 | 28 | 13 | 9 | 8 | 17 | 14 |
|  | Toronto Marlies | AHL | 6 | 3 | 1 | 4 | 4 | – | – | – | – | – |
| 2007–2008 | Toronto Maple Leafs | NHL | 58 | 10 | 6 | 16 | 14 | – | – | – | – | – |
|  | Toronto Marlies | AHL | 14 | 7 | 11 | 18 | 8 | 19 | 2 | 8 | 10 | 8 |
| 2008–2009 | Toronto Maple Leafs | NHL | 14 | 0 | 4 | 4 | 0 | – | – | – | – | – |
|  | Toronto Marlies | AHL | 66 | 25 | 41 | 66 | 26 | 6 | 1 | 2 | 3 | 2 |
| 2009–2010 | Toronto Maple Leafs | NHL | 2 | 0 | 0 | 0 | 0 | – | – | – | – | – |
|  | Toronto Marlies | AHL | 19 | 8 | 7 | 15 | 4 | – | – | – | – | – |
|  | Carolina Hurricanes | NHL | 18 | 1 | 5 | 6 | 6 | – | – | – | – | – |
|  | Albany River Rats | AHL | 20 | 6 | 9 | 15 | 10 | 5 | 0 | 1 | 1 | 0 |
| 2010–2011 | Carolina Hurricanes | NHL | 57 | 6 | 6 | 12 | 14 | – | – | – | – | – |
|  | Charlotte Checkers | AHL | 5 | 1 | 1 | 2 | 4 | – | – | – | – | – |
| 2011–2012 | Carolina Hurricanes | NHL | 79 | 17 | 19 | 36 | 26 | – | – | – | – | – |
| 2012–2013 | HC Kladno | ČEL | 24 | 12 | 11 | 23 | 12 | – | – | – | – | – | MM | 8 | 1 | 3 | 4 | 8 |
|  | Carolina Hurricanes | NHL | 48 | 23 | 15 | 38 | 18 | – | – | – | – | – |
| 2013–2014 | Carolina Hurricanes | NHL | 68 | 16 | 14 | 30 | 22 | – | – | – | – | – |
| 2014–2015 | Carolina Hurricanes | NHL | 52 | 13 | 10 | 23 | 16 | – | – | – | – | – |
|  | Winnipeg Jets | NHL | 20 | 1 | 7 | 8 | 4 | 4 | 0 | 0 | 0 | 0 |
| 2015–2016 | New Jersey Devils | NHL | 30 | 2 | 2 | 4 | 6 | – | – | – | – | – |
| 2016–2017 | Kärpät | SM-liiga | 14 | 1 | 4 | 5 | 4 | – | – | – | – | – |
| 9 kautta | yhteensä | NHL | 446 | 89 | 88 | 177 | 126 | 4 | 0 | 0 | 0 | 0 |
| 5 kautta | yhteensä | AHL | 130 | 50 | 70 | 120 | 56 | 30 | 3 | 11 | 14 | 10 |
| 2 kautta | yhteensä | ČEL | 68 | 19 | 14 | 33 | 63 | – | – | – | – | – |
| 1 kausi | yhteensä | SM-liiga | 14 | 1 | 4 | 5 | 4 | – | – | – | – | – |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Jiří Tlustý**.
* Jiří Tlustý The Internet Hockey Databasessa (englanniksi)
* Jiří Tlustý Legends of Hockey -sivustolla (englanniksi)
* Jiří Tlustý *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  Jiří Tlustý *Elite Prospects*. Everysport Media Group AB.  (englanniksi)
2. 1 2  NHL:n varaustilaisuus: Johnson odotetusti ykkösvaraus *Jatkoaika.com*.  25.6.2006. Jatkoaika r.y. Viitattu 1.11.2016.
3. ↑  Jiri Tlusty – The Hockey News (englanniksi)
4. 1 2 3  Jiří Tlustý The Internet Hockey Databasessa (englanniksi)
5. ↑  Jiri Tlusty 2007–08 Game Log *Hockey-Reference.com*. Sports Reference LLC. Viitattu 1.11.2016. (englanniksi)
6. ↑  Preston, Ken: Hurricanes Acquire Jiri Tlusty from Toronto  3.12.2009. RALEIGH, NC:  Carolina Hurricanes. Viitattu 1.11.2016. (englanniksi)
7. ↑  NHL: Savard pari viikkoa sivussa *Jatkoaika.com*.  9.1.2010. Jatkoaika r.y. Viitattu 1.11.2016.
8. ↑  Preston, Ken: Hurricanes Agree to Terms with Jiri Tlusty  28.5.2010. RALEIGH, NC:  Carolina Hurricanes. Viitattu 1.11.2016. (englanniksi)
9. ↑  NHL: Rob Blake pisti pisteen uralleen, Upshall jatkaa Phoenixissa *Jatkoaika.com*.  11.6.2010. Jatkoaika r.y. Viitattu 1.11.2016.
10. ↑  Preston, Ken: Hurricanes Agree to Terms with Jiri Tlusty  1.7.2011. RALEIGH, NC:  Carolina Hurricanes. Viitattu 1.11.2016. (englanniksi)
11. ↑  Buffalo teki jatkosopimuksia *Jatkoaika.com*.  19.7.2011. Jatkoaika r.y. Viitattu 1.11.2016.
12. ↑  Preston, Ken: Canes Sign Jiri Tlusty to Two-Year Deal  24.4.2012. RALEIGH, NC:  Carolina Hurricanes. Viitattu 1.11.2016. (englanniksi)
13. ↑  Jiri Tlusty Kladnoon *Jatkoaika.com*.  17.9.2012. Jatkoaika r.y. Viitattu 1.11.2016.
14. ↑  Strozyk, Matias: "On todella surullista, ettemme pelaa nyt NHL:ssä" *Jatkoaika.com*.  9.11.2012. Jatkoaika r.y. Viitattu 1.11.2016.
15. ↑  Williams, Terrell: Hurricanes Agree to Terms with Jiri Tlusty  1.7.2014. RALEIGH, NC:  Carolina Hurricanes. Viitattu 1.11.2016. (englanniksi)
16. ↑  Jiri Tlustylle jatkosopimus Hurricanesiin *Jatkoaika.com*.  1.7.2014. Jatkoaika r.y. Viitattu 1.11.2016.
17. ↑  Jets Acquire Jiri Tlusty From Carolina Hurricanes  25.2.2015. Winnipeg Jets. Viitattu 1.11.2016. (englanniksi)
18. ↑  Jets hankki Tlustyn Hurricanesista *Jatkoaika.com*.  26.2.2015. Jatkoaika r.y. Viitattu 26.2.2015.
19. ↑  Tlusty paholaisten paitaan, Kennedy koeajalle *Jatkoaika.com*.  17.9.2015. Jatkoaika r.y. Viitattu 1.11.2016.
20. ↑  Devils-laituri ranneleikkauksessa, loppukausi vaarassa *Jatkoaika.com*.  24.1.2016. Jatkoaika r.y. Viitattu 1.11.2016.
21. 1 2  Onnela, Janne: Kärppien uusi ts­hek­ki­vah­vis­tus mukana har­joi­tuk­sis­sa jo tiistaina – puolustajaa etsitään edelleen  31.10.2016. Kaleva Oy. Viitattu 1.11.2016.
22. ↑  Kärpille huippuvahvistus Pohjois-Amerikasta –e Tlusty siirtyy Ouluun *Jatkoaika.com*.  31.10.2016. Jatkoaika r.y. Viitattu 1.11.2016.
23. ↑  Wilenius, Teemu: Rannevammasta kärsinyt Jiri Tlusty jättää Kärpät – saldoksi jäi yksi maali ja neljä syöttöä  12.12.2016. Kaleva Oy. Viitattu 12.12.2016.
24. ↑  Zajíček, Roman: Český tým zahájil domácí turnaj výhrou, porazil Švédy *eht.cz*.  26.4.2012. Jan Salajka & eSports.cz, s.r.o. Viitattu 1.11.2016. (tšekiksi)
25. ↑  Kallionsivu, Heikki: Hekin voisivat olla kisoissa *Jatkoaika.com*.  22.12.2006. Jatkoaika r.y. Viitattu 1.11.2016.
26. ↑  BEST PLAYERS PER GAME (pdf) *eht.cz*.  22.4.2006. IIHF. Viitattu 1.11.2016. (englanniksi)
27. ↑  GAME SUMMARY (pdf) *eht.cz*.  19.4.2006. IIHF. Viitattu 1.11.2016. (englanniksi)